**Valtiovarainvaliokunnan mietintö 23/2000 vp**

http://www.eduskunta.fi/faktatmp/utatmp/akxtmp/vavm\_23\_2000\_p.shtml

< Paluu  |  [Sivun loppuun](http://www.eduskunta.fi/faktatmp/utatmp/akxtmp/vavm_23_2000_p.shtml#asiakirja-loppu)

Tarkistettu versio 2.0 VaVM 23/2000 vp - HE 105/2000 vp

**Hallituksen esitys laiksi arpajaisverolain 4 ja 5 §:n muuttamisesta**

**JOHDANTO**

***Vireilletulo***

Eduskunta on 14 päivänä syyskuuta 2000 lähettänyt valtiovarainvaliokuntaan valmistelevasti käsiteltäväksi hallituksen esityksen laiksi arpajaisverolain 4 ja 5 §:n muuttamisesta ([HE 105/2000 vp](http://www.eduskunta.fi/triphome/bin/akxhref.sh?%7BKEY%7D=HE+105/2000) ).

***Jaostovalmistelu***

Asia on valmisteltu valtiovarainvaliokunnan verojaostossa.

***Asiantuntijat***

Verojaostossa ovat olleet kuultavina

* budjettineuvos Pertti Tuhkanen ja ylitarkastaja Kari Aaltonen, valtiovarainministeriö
* ylitarkastaja Matti Pulkkinen, sosiaali- ja terveysministeriö
* pääsihteeri Jouko Vasama, Sosiaali- ja terveysjärjestöjen yhteistyöyhdistys YTY ry
* varatoimitusjohtaja Esko Romppainen, Raha-automaattiyhdistys
* ekonomi Johan Rothberg, Ålands Penningautomatförening

**HALLITUKSEN ESITYS**

Arpajaisten toimeenpanemisesta suoritettavasta arpajaisverosta säädetään arpajaisverolaissa (552/1992). Yksinoikeudella toimeenpantavista arpajaisista vero on viisi prosenttia arpajaisten tuotosta. Peliautomaattien, pelien ja pelilaitteiden pitämisestä muualla kuin arpajaislainsäädännössä tarkoitetussa pelikasinossa arpajaisvero on kuitenkin kolme prosenttia tuotosta.

Hallitus ehdottaa arpajaisverolakia muutettavaksi siten, että peliautomaattien, pelien ja pelilaitteiden pitämisestä muualla kuin arpajaislainsäädännössä tarkoitetussa pelikasinossa suoritettavan arpajaisveron verokanta korotettaisiin kolmesta prosentista viiteen prosenttiin tuotosta. Laista ehdotetaan samalla poistettavaksi veron laskemista koskeva tarpeeton säännös. Laki on tarkoitettu tulemaan voimaan vuoden 2001 alusta.

**VALIOKUNNAN KANNANOTOT**

***Perustelut***

Hallituksen esityksessä mainituista syistä ja saadun selvityksen perusteella valiokunta pitää lakiehdotusta tarpeellisena ja puoltaa sen hyväksymistä.

Lakiesitys merkitsee, että Raha-automaattiyhdistyksen ja rahapelitoimintaa Ahvenanmaan maakunnassa harjoittavan Ålands Penningautomatföreningin arpajaisverotuksen tasoa korotettaisiin. Muutoksen jälkeen verokanta olisi sama kaikista yksinoikeudella toimeenpantavista arpajaisista.

Valiokunnan saaman selvityksen mukaan eurokolikoiden käyttöönotto vuoden 2002 alussa ja uudistuksen edellyttämät kolikkoautomaatteihin tehtävät muutostyöt ja muut toimenpiteet tulevat aiheuttamaan raha-automaattitoiminnalle merkittävän kertakustannuksen. Raha-automaattiyhdistys on ehdottanut arpajaisveron korotuksen lykkäämistä kolikkouudistuksen jälkeiseen aikaan. Valiokunta pitää häiriötöntä siirtymistä eurokolikoiden käyttöön raha-automaattitoiminnassa sinänsä tärkeänä tavoitteena, mutta katsoo, että ehdotetulla korotuksella tai sen ajoituksella ei ole välitöntä vaikutusta kolikkouudistukseen valmistautumiseen.

Nykyinen arpajaisverolaki tuli voimaan vuonna 1992. Valiokunta edellytti lakiehdotuksesta antamassaan mietinnössä (VaVM 27/1992 vp), että hallitus selvittää mahdollisuudet ottaa valtion talousarvioon erillinen määräraha, jolla Ahvenanmaan maakunnalle palautetaan Ålands Penningautomatföreningin maksama arpajaisvero. Ahvenanmaalta kertynyt arpajaisvero onkin sittemmin vuosittain palautettu maakunnalle valtion talousarvioon otetusta määrärahasta. Valiokunta katsoo, että menettelyä tulee soveltaa myös korotetun veron osalta.

***Päätösehdotus***

Edellä esitetyn perusteella valtiovarainvaliokunta kunnioittavasti ehdottaa,

että lakiehdotus hyväksytään muuttamattomana.

Helsingissä 19 päivänä lokakuuta 2000

Asian ratkaisevaan käsittelyyn valiokunnassa ovat ottaneet osaa

pj. Maria Kaisa Aula /kesk
vpj. Kari Rajamäki /sd
jäs. Olavi Ala-Nissilä /kesk
Pirjo-Riitta Antvuori /kok
Seppo Kääriäinen /kesk
Hanna Markkula-Kivisilta /kok (osittain)
Tuija Nurmi /kok
Virpa Puisto /sd
Ola Rosendahl /r
Matti Saarinen /sd
Anni Sinnemäki /vihr
Sakari Smeds /skl
Irja Tulonen /kok
Marja-Liisa Tykkyläinen /sd
Kari Uotila /vas
Jukka Vihriälä /kesk
Jorma Vokkolainen /vas
vjäs. Ulla Juurola /sd
Kari Kantalainen /kok
Juha Karpio /kok (osittain)
Pauli Saapunki /kesk
Anu Vehviläinen /kesk

Valiokunnan sihteerinä jaostokäsittelyssä on toiminut

valiokuntaneuvos Jukka Vanhanen

< Paluu  |  [Sivun alkuun](http://www.eduskunta.fi/faktatmp/utatmp/akxtmp/vavm_23_2000_p.shtml#asiakirja-alku)

-

**LIITTYEN TÄHÄN**

http://217.71.145.20/TRIPviewer/show.asp?tunniste=HE+105/2000&base=erhe&palvelin=www.eduskunta.fi&f=WP

Hallituksen esitys Eduskunnalle laiksi arpajaisverolain 4 ja 5 §:n muuttamisesta

ESITYKSEN PÄÄASIALLINEN SISÄLTÖ

Esityksessä ehdotetaan arpajaisverolakia muutettavaksi siten, että peliautomaattien, pelien ja pelilaitteiden pitämisestä muualla kuin arpajaislainsäädännössä tarkoitetussa pelikasinossa suoritettavan arpajaisveron verokanta korotettaisiin kolmesta prosentista viiteen prosenttiin tuotosta.   Laista ehdotetaan samalla poistettavaksi veron laskemista koskeva tarpeeton säännös. Laki on tarkoitettu tulemaan voimaan vuoden 2001 alusta. Esitys liittyy valtion vuoden 2001 talousarvioesitykseen ja on tarkoitettu käsiteltäväksi sen yhteydessä.

—————

PERUSTELUT

1. Nykytila ja ehdotetut muutokset

1.1. Peliautomaattien, pelien ja pelilaitteiden verokanta Arpajaisverolain (552/1992) mukaan arpajaisveroa suoritetaan valtiolle Suomessa toimeenpannuista arpajaisista. Rahapelitoimintaa yksinoikeudella harjoittavat Oy Veikkaus Ab, Raha-automaattiyhdistys ja  Suomen Hippos ry vastaavat valtaosasta Suomen arpajaistoiminnasta. Ahvenanmaan maakunnassa rahapelitoimintaa harjoittaa maakuntahallituksen myöntämän yksinoikeuden nojalla Ålands Penningautomatförening. Arpajaisverolain 4 §:n 1 momentin mukaan arpajaisvero yksinoikeudella toimeenpantavista arpajaisista on viisi prosenttia tuotosta. Raha-automaattiyhdistyksen ja Ahvenanmaan maakunnassa Ålands Penningautomatföreningin yksinoikeuden piiriin kuuluvien peliautomaattien, pelien ja pelilaitteiden pitämisestä muualla kuin arpajaislainsäädännössä tarkoitetussa pelikasinossa arpajaisvero on kuitenkin kolme prosenttia tuotosta. Tuotolla tarkoitetaan 2 §:n 2  momentin mukaan arpajaisiin osallistumiseksi suoritettujen rahapanosten yhteismäärää. Peliautomaattien, pelien ja pelilaitteiden tuotolla tarkoitetaan kuitenkin rahapanosten yhteismäärän ja pelaajille maksettujen voittojen erotusta. Vuonna 1999 arpajaisveroa kertyi 450 miljoonaa markkaa, mistä edellä mainittujen rahapeliyhteisöjen osuus oli 431 miljoonaa markkaa. Oy Veikkaus Ab ja Raha-automaattiyhdistys eivät tuloverolain (1535/1992) 21 §:n nojalla ole verovelvollisia arpajaisverolaissa tarkoitetun toiminnan tulosta. Suomen Hippos ry ja Ålands Penningautomatförening on puolestaan verotuksessa katsottu tuloverolain 22 §:ssä tarkoitetuiksi yleishyödyllisiksi yhteisöiksi, joiden veronalaisena tulona ei lain 23 §:n mukaan pidetä muun ohessa arpajaisista saatua tuloa. Nykyiset arpajaisverokannat ovat olleet muuttumattomina voimassa siitä lähtien kun arpajaisverolaki tuli voimaan vuonna 1992. Aikaisemmin vero peliautomaattien, pelien ja pelilaitteiden pitämisestä kannettiin laitekohtaisena leimaverona leimaverolain (662/1943) nojalla. Oy Veikkaus Ab:n ja Suomen Hippos ry:n peleihin puolestaan sovellettiin vanhaa arpajaisverolakia (259/1970). Uutta arpajaisverolakia säädettäessä tarkoituksena ei ollut olennaisesti muuttaa rahapeleistä kertyvien arpajaisverojen yhteismäärää eikä myöskään eri rahapeliyhteisöjen verorasitusta. Esityksen perustelujen (HE 15/1992 vp) mukaan tavoitteena oli kuitenkin, että yksinoikeudella toimeenpantavien rahapelien verokannat myöhemmin yhdenmukaistettaisiin. Eri rahapeliyhteisöillä maksetun arpajaisveron osuus voitosta vaihtelee melko paljon. Tämä johtuu muun ohessa erilaisesta verokannasta ja erilaisesta veron laskentaperusteesta. Yhteisöt maksoivat vuonna 1999 valtiolle arpajaisveroa ja luovuttivat voittovaroistaan valtiolle ja Ahvenanmaan maakuntahallitukselle seuraavat määrät:

                  Voittovarat valtiolle             Arpajaisvero

                  ja maakuntahallituk-           valtiolle,

                  selle, milj. mk                       milj. mk

Oy Veikkaus Ab               2 173                          300

RAY\*                               1 912,5                       93,3

Suomen Hippos ry                28,2                       31,4

PAF\*\*                                   30,3                        4,5

\* Raha-automaattiyhdistys

\*\* Ålands Penningautomatförening

Vuodesta 1993 alkaen raha-automaattivaroja on osana julkisen talouden tasapainottamisohjelmaa käytetty eräisiin aiemmin budjettivaroista rahoitettuihin menoihin, pääasiassa rintamaveteraanien kuntoutukseen ja sotainvalidien laitosten käyttökustannuksiin. Tämän on osaltaan tehnyt mahdolliseksi Raha-automaattiyhdistyksen tuoton voimakas kasvu 1990-luvun aikana. Vuoden 2001 talousarvioesityksen mukaan Raha-automaattiyhdistyksen vuoden 2000 tuotosta jaettaisiin vuonna 2001 avustuksina 1 430 miljoonaa markkaa yleishyödyllisille yhteisöille ja säätiöille terveyden ja sosiaalisen hyvinvoinnin edistämiseen sekä 206 miljoonaa markkaa veteraanien kuntoutukseen ja 340 miljoonaa markkaa sotainvalidien laitosten käyttökustannuksiin. Raha-automaattitoiminnan kannattavuuden arvioidaan edelleen kehittyvän suotuisasti. Edellä mainittu tavoite veroasteen yhdenmukaistamisesta voidaankin toteuttaa vaarantamatta terveyden ja sosiaalisen hyvinvoinnin edistämiseen myönnettäviä avustuksia. Raha-automaattitoiminnasta yhteiskunnalle puhtaana tuottona ja arpajaisverona kertyvien määrien suhdetta ehdotetaan muutettavaksi korottamalla peliautomaateista, peleistä ja pelilaitteista suoritettavan arpajaisveron määrä kolmesta prosentista viiteen prosenttiin tuotosta. Lain 4 §:n 1 momentista poistettaisiin mainittuja pelejä koskeva jälkimmäinen virke, minkä jälkeen kaikista yksinoikeudella toimeenpantavista arpajaisista suoritettaisiin veroa viisi prosenttia tuotosta.

1.2. Veron laskentatapa

Arpajaisverolain 5 §:n 1 momentin mukaan vero lasketaan määrästä, johon vero ei sisälly. Säännöksen taustalla on se, että vuoden 1970 arpajaisverolain voimassa ollessa Oy Veikkaus Ab suoritti vuosien ajan peleistään veroa voittojen arvosta, johon arpajaisveron määrä oli lisätty. Vero olisi kuitenkin pitänyt laskea määrästä, johon veroa ei ole lisätty. Mainitun 5 §:n 1 momentin tarkoituksena on ollut välttää vastaavat tulkintavirheet niissä arpajaisissa, joissa vero uuden arpajaisverolain 4 §:n 3 ja 4  momentin mukaan edelleen lasketaan jaettujen voittojen arvosta. Esimerkiksi bingopelissä vero lasketaan voiton määrästä, johon vero ei sisälly, eli johon veroa ei ole lisätty. Lain valmistelun yhteydessä lakiluonnoksesta pyydettiin lausunto korkeimmalta hallinto-oikeudelta, joka katsoi, että säännöstä ei enää voitane pitää tarpeellisena ja että säännös saattaisi olla jopa harhaanjohtava ajatellen tilanteita, joissa vero lasketaan tuotosta. Jatkovalmistelussa virhetulkinnan vaaraa ei nähty olevan, vaan säännöksen sisällyttäminen lakiin katsottiin tarkoituksenmukaiseksi. Verohallinnossa säännöksen soveltamiskäytäntö on ollut vakiintunut. Verovelvollistaholta on kuitenkin esitetty näkemys, jonka mukaan niistä arpajaisista, joista vero on suoritettava tuotosta, vero olisikin laskettava veron määrällä vähennetystä tuotosta. Koska arpajaisverotus perustuu itseverotukseen ja tuoton perusteella verotettavia tavara-arpajaisia toimeenpanevat vuosittain lukuisat yleishyödylliset yhteisöt, joiden tietämys arpajaisten toimeenpanoon liittyvistä velvollisuuksista voi olla puutteellista, virhetulkinnan mahdollisuus on olemassa. Tämän vuoksi ehdotetaan 5 §:n 1 momentti poistettavaksi laista. Veron laskentatavan voidaan katsoa käyvän riittävän selvästi ilmi suoraan 4  §:n säännöksistä.

2. Esityksen vaikutukset

Peliautomaattien, pelien ja pelilaitteiden pitämisestä suoritettavan verokannan korottamisen kolmesta prosentista viiteen prosenttiin arvioidaan lisäävän arpajaisveron tuottoa vuonna 2001 noin 65 miljoonalla markalla, mistä Raha-automaattiyhdistyksen osuus olisi noin 62 miljoonaa markkaa ja Ålands Penningautomatföreningin osuus noin 3 miljoonaa markkaa. Verokannan korotuksen vaikutus Raha-automaattiyhdistyksen vuoden 2001 puhtaaseen tuottoon otettaisiin huomioon valtion vuoden 2002 talousarvioesityksessä. Muutos ei välittömästi vaikuttaisi tuoton käyttöön, koska viime vuosina kasvava osa raha-automaattitoiminnan tuotosta on jätetty jaettavaksi myöhempinä vuosina. Vuoden 2001 talousarvioesityksen mukaan vuoden 2000 tuottoa jäisi myöhemmin käytettäväksi 229 miljoonaa markkaa. Ahvenanmaalta kertynyt arpajaisvero on vuosittain palautettu Ahvenanmaan maakunnalle valtion talousarvioon otetusta määrärahasta. Kuluvana vuonna palautettiin vuodelta 1999 kertynyttä arpajaisveroa 4 519 253 markkaa.

3. Asian valmistelu

Esitys on valmisteltu virkatyönä valtiovarainministeriössä.

4. Riippuvuus muista esityksistä

Esitys liittyy valtion vuoden 2001 talousarvioesitykseen.

5. Voimaantulo

Laki ehdotetaan tulevaksi voimaan vuoden 2001 alusta.

Edellä esitetyn perusteella annetaan Eduskunnan hyväksyttäväksi seuraava lakiehdotus:

Lakiehdotukset

Laki

arpajaisverolain 4 ja 5 §:n muuttamisesta

Eduskunnan päätöksen mukaisesti *muutetaan* 26 päivänä kesäkuuta 1992 annetun arpajaisverolain (552/1992) 4 §:n 1 momentti ja 5 § seuraavasti:

4 §

Veron peruste ja verokanta

Yksinoikeudella toimeenpantavista arpajaisista arpajaisvero on 5 prosenttia tuotosta.

— — — — — — — — — — — — — —

5 §

Veron laskeminen

Vero suoritetaan, maksuunpannaan ja palautetaan täysin markoin siten, että ylimenevä osa jätetään lukuun ottamatta. Sama koskee veronkorotusta ja palautettavalle määrälle suoritettavaa korkoa. ———

Tämä laki tulee voimaan  päivänä      kuuta 2001.

—————

Helsingissä 4 päivänä syyskuuta 2000

Tasavallan Presidentti

TARJA HALONEN

Valtiovarainministeri

Sauli Niinistö

Liite

Rinnakkaistekstit

Laki

arpajaisverolain 4 ja 5 §:n muuttamisesta

Eduskunnan päätöksen mukaisesti *muutetaan* 26 päivänä kesäkuuta 1992 annetun arpajaisverolain (552/1992) 4 §:n 1 momentti ja 5 § seuraavasti:

|  |  |
| --- | --- |
| Voimassa oleva laki | Ehdotus |
| 4 §Veron peruste ja verokantaYksinoikeudella toimeenpantavista arpajaisista arpajaisvero on 5 prosenttia arpajaisten tuotosta. Edellä 2  §:n 1  momentin 1  kohdassa tarkoitettujen peliautomaattien, pelien ja pelilaitteiden pitämisestä muualla kuin arpajaislainsäädännössä tarkoitetussa pelikasinossa arpajaisvero on kuitenkin 3 prosenttia tuotosta.— — — — — — — — — — — — — —  | 4 §Veron peruste ja verokantaYksinoikeudella toimeenpantavista arpajaisista arpajaisvero on 5 prosenttia tuotosta.       — — — — — — — — — — — — — —  |

|  |  |
| --- | --- |
| 5 §Veron laskeminenVero lasketaan määrästä, johon vero ei sisälly. Vero suoritetaan, maksuunpannaan ja palautetaan täysin markoin siten, että ylimenevä osa jätetään lukuun ottamatta. Sama koskee veronkorotusta ja palautettavalle määrälle suoritettavaa korkoa. | 5 §Veron laskeminenVero suoritetaan, maksuunpannaan ja palautetaan täysin markoin siten, että ylimenevä osa jätetään lukuun ottamatta. Sama koskee veronkorotusta ja palautettavalle määrälle suoritettavaa korkoa.———Tämä laki tulee voimaan  päivänä     kuuta 2001. |